Index - Sport - A Barca öt góllal verte a Szegedet
318,02 Ft
294,55 Ft
A Barca öt góllal verte a Szegedet
2016.02.21. 19:39 A Szeged öt góllal kikapott Barcelonában a férfi kézilabda Bajnokok Ligája vasárnapi játéknapján, ezzel a másodikról visszacsúszott a negyedik helyre a B csoportban, írta az MTI.
A két csapat október 4-i, Tisza-parti találkozóját a katalán együttes 30-28-ra nyerte, és most is a mérkőzés esélyesének számított. A Szeged 2-2-ig tartotta a lépést, onnantól a Barcelona jó darabig két-három góllal vezetett.
Bombac hetesével ugyan a 18. percben egy gólra zárkózott fel a magyar együttes (11-10), de azután megint nőtt a különbség, előbb két találatra, majd - amikor a hazaiak sorozatban háromszor találtak a szegediek kapujába - ötre (16-11). Az első 30 perc során nem volt hatékony a Szeged védekezése, ezt jelzi, hogy némi felzárkózást követően a Barcelona a szünetig megint öt gólra ellépett (19-14).
A szünet után is lendületben maradtak a hazaiak, továbbra is nagy százalékban született gól a kísérleteikből, így 24-16-os állásnál a szegediek edzője, Juan Carlos Pastor időt kért. Ennek meg is lett az eredménye, a Szeged sorozatban öt gólt lőtt.
A folytatásban a magyar csapat hatékonyabban védekezett és képes volt tartani a lépést BL-címvédő, csoportelső ellenfelével. A vége ötgólos hazai siker lett, a második játékrészt a Szeged döntetlenre hozta ki.
A Tisza-parti gárda jelenleg gólkülönbséggel szorul a Löwen mögé, de az egymás ellenei összevetésben jobban áll, mint német ellenfele.
B csoport: Barcelona (spanyol) - MOL-Pick Szeged 30-25 (19-14)
Kolding (dán)-Montpellier (francia) 27-26 (14-12)
Az állás: 1. Barcelona 19, 2. Kielce 17, 3. Löwen 15 (325-307), 4. Szeged 15 (349-332), 5. Szkopje 14, 6. Montpellier 7, 7. Kristianstad 5, 8. Kolding 4